Slovenská Nová Ves

Slovenská Nová Ves je obec na Slovensku v okrese Trnava. Obec leží na juhovýchodnom okraji Trnavskej pahorkatiny na nive potoka Gidra. Takmer celý kataster obce je odlesnený. S obcou prakticky splynula staršia osada Kortuelus.

 História 
Archeologické nálezy potvrdili osídlenie lokality už v eneolite. Veľkomoravské osídlenie potvrdilo pohrebisko, objavené v intraviláne obce, kedy sa počas záchranného archeologického výskumu podarilo odkryť 5 hrobov z 9. storočia. 

Prvá písomná zmienka pochádza z roku 1245. Obec často menila zemepánov – v 16. storočí patrila kláštoru klarisiek v Trnave a polovica Földesovcom, neskôr patrila Farkasovcom, Zichyovcom, Pálffyovcom a Batthányiovcom. Obec bola väčšinu histórie poľnohospodárskym sídlom, tento charakter si zachovala aj po roku 1918. Roku 1934 štrajkovali poľnohospodárski robotníci na miestnom veľkostatku. V roku 1952 tu bolo založené JRD, v roku 1962 bolo zlúčené s JRD vo Voderadoch. V obci bola vybudovaná cestná radová zástavba.  

Nachádza sa tu neskorobarokový rímskokatolícky kostol sv. Jozefa z 18. storočia.

 Historické názvy 
 Slovenská Nová Ves 
 1245 – Wyffalw
 1393 – Newsidel
 1773 – Nowa Wes
 1927 – Slovenská Nová Ves

 Kortuelus 
 1243 – Curtuelus, altera Curtuleus, tercia Curtuelus
 1296 – Kortuleus

 Osobnosti 
Bronislav Ignác Kramár, OPraem - opát kláštora premonštrátov v Želive, rodák z obce. Narodený 31. októbra 1945, zomrel 20. júna 2020 v Želive.

 Referencie 

 Iné projekty 

 Externé odkazy 



Kategória:Obce okresu Trnava